b'\n_START_ARTICLE_\nAnton Nova\xc4\x8dan\n_START_SECTION_\n\xc5\xbdivljenje\n_START_PARAGRAPH_\nNova\xc4\x8dan je po gimnaziji v Celju, Karlovcu in Vara\xc5\xbedinu \xc5\xa1tudiral pravo v Pragi, kjer je leta 1915 doktoriral. Po diplomiranju je bil nekaj \xc4\x8dasa zaposlen kot konzul, dokler ga to delo ni iz\xc4\x8drpalo. Leta 1921 ustanovil Zemljoradni\xc4\x8dko stranko za Slovenijo v okviru katere je izdajal \xc4\x8dasopisa Na\xc5\xa1a vas in Republikanec. Po prekinitvi slu\xc5\xbebe konzula se je skupaj z \xc5\xbeeno vrnil v Celje, kjer je imel odvetni\xc5\xa1ko pisarno. Leta 1915 se je odlo\xc4\x8dil za novo Slovensko republikansko stranko. Na volitvah leta 1923 ni bil ve\xc4\x8d izvoljen, zato je sprejel slu\xc5\xbebo na dvoru. Kralj ga je nagradil z diplomatsko slu\xc5\xbebo; med drugim je bil konzul v Var\xc5\xa1avi, Kairu, Br\xc7\x8eili (Romunija), Celovcu in Bariju. Med drugo svetovno vojno je iz okupiranega Beograda zaradi strahu pred nem\xc5\xa1kim zaporom pobegnil v Palestino, od tam v Kairo, kasneje pa v Trst. Zaradi strahu pred komunizmom se ni upal vrniti domov, temve\xc4\x8d sta z \xc5\xbeeno od\xc5\xa1la v Argentino, kjer sta kupila kmetijo in se pre\xc5\xbeivljala na ta na\xc4\x8din. Delo ga je iz\xc4\x8drpalo telesno, oddaljenost od doma pa psihi\xc4\x8dno, zato je leta 1951 nenadoma umrl. Njegovi \xc5\xbeelji, da ga pokopljejo doma, je \xc5\xbeena \xc4\x8dez nekaj let ugodila, prinesla pepel domov in Anton danes po\xc4\x8diva v Vojniku.\n_START_SECTION_\nDelo\n_START_PARAGRAPH_\nV vlogi pisatelja se je preizkusil \xc5\xbee v \xc4\x8dasu pred prvo svetovno vojno z dvema knjigama novel in \xc4\x8drtic Na\xc5\xa1a vas I. (1912) in Na\xc5\xa1a vas II. (1913), ki pa govorijo o usodi vsakdanjega \xc4\x8dloveka. Sprva je bil sodobnik moderne, pripovednik in svobodomiselen dramatik, ki je pisal pod vplivom naturalizma, impresionizma in Ivana Cankarja. Med opravljanjem odvetni\xc5\xa1kega poklica sta nastali drami Veleja (1921) in Samosilniki (1923), Herman Celjski pa je nastal leta 1928 kot prvi del trilogije o Celjskih grofih. V tej drami gre za eno najizrazitej\xc5\xa1ih dramskih obdelav te zgodovinske snovi; poleg privla\xc4\x8dnosti do te tematike je bil prepri\xc4\x8dan tudi, da je grofovskega porekla. Napisal je tudi dve manj znani drami, in sicer Amfiktionije ali Janez Goligleb in Nad\xc4\x8dlovek. V britanski internaciji je za\xc4\x8del pisati zbirko 240-tih sonetov Peti evangelij, v katerih je realisti\xc4\x8dno upesnil del Jezusovega \xc5\xbeivljenja in ga vzporejal s svojim. V kasnej\xc5\xa1ih delih je uporabljal svetopisemsko snov, uporabljal je homerski slog, ljudsko motiviko in spomine na domovino. Nova\xc4\x8dan je v prozi in verzih izra\xc5\xbeal svoj temperament, svobodnja\xc5\xa1ko osebnost, drzno romantiko, naturalizem, \xc4\x8duda\xc5\xa1tvo in izvirnost.'